ཟབ་ལམ་མཁའ་འགྲོའི་སྙིང་ཐིག་གི ཐབས་མཆོག་རླུང་གི་རྫོགས་རིམ་འཁྲུལ་འཁོར་གབ་སྦས་ཀྱི་སྒོ་བརྒྱ་འབྱེད་པའི་འཕྲུལ་གསང་རྡོ་རྗེའི་ལྡེ་མིག་ཅེས་བྱ་བ་བཞུགས་སོ།།

༄༅།། དཔལ་ཀུན་ཏུ་བཟང་པོ་ལ་ཕྱག་འཚལ་ལོ། ཆོས་དབྱིངས་མཐའ་བྲལ་དངས་མའི་མཁའ་ཀློང་ན། །ལྷུན་གྲུབ་སྣང་བ་རིགས་ལྔའི་ཚོམ་བུ་བཀྲ། །གཅིག་ཏུ་མ་ངེས་སྒྱུ་འཕྲུལ་བཀོད་པ་མོས། །སྟོན་མཆོག་དྲུག་པ་རྡོ་རྗེ་འཆང་ལ་འདུད། །འདྲེན་མཆོག་ལྷ་མིའི་སྟོན་པ་ཤཱཀྱའི་གཙོ། །ཐེག་མཆོག་ཉོན་མོངས་ཞི་བྱེད་དམ་པའི་ཆོས། །ཚོགས་མཆོག་ཕྱིར་མི་ལྡོག་པའི་དགེ་འདུན་སྡེ། །སྐྱབས་མཆོག་རྣམ་གསུམ་བདག་གི་སྤྱི་བོར་མཆོད། །རྒྱལ་གསུང་མཛོད་འཛིན་ལག་ན་རྡོ་རྗེ་དང་། །མཁྱེན་པས་སྲིད་རྩ་དྲུང་འབྱིན་འཇམ་པའི་དབྱངས། །སྙིང་རྗེའི་ཆུ་ཀླུང་དྭངས་བསིལ་པད་དཀར་འཆང་། །གང་དང་དབྱེར་མེད་བླ་མར་ཕྱག་བགྱིད་དོ། །སྣང་མཐའི་ཐུགས་ཀྱི་འོད་ཟེར་འཕྲོས་པ་ལས། །མདངས་ལྡན་མཚོ་དབུས་པད་སྡོང་རྩེ་མོར་སོན། །སྐྱེ་འཆི་མི་མངའ་མཚོ་སྐྱེས་རྡོ་རྗེའི་སྐུར། །ལྷན་སྐྱེས་གཉུག་མའི་རྒྱུན་གྱིས་ཕྱག་འཚལ་ལོ། །རྒྱལ་ཀུན་ཐུགས་རྗེ་གཅིག་བསྡུས་ཁྲོ་བོ་ལོད། །ཟློས་གར་མི་ཡི་ཆས་འཛིན་མཚུངས་མེད་རྗེ། །གཏེར་ཆེན་འགྲོ་འདུལ་བདུད་འཇོམས་

རྡོ་རྗེ་དེ། །བྱང་ཆུབ་བར་དུ་རིགས་ཀྱི་བདག་པོར་བཞུགས། །དེ་ཡི་ཟབ་གཏེར་མཁའ་འགྲོའི་སྙིང་ཐིག་ལས། །རྩ་རླུང་འཁྲུལ་འཁོར་གབ་སྦས་ཟབ་མོའི་གནད། །རྡོ་རྗེའི་ཚིག་རྐང་ཅུང་ཟད་བཀྲོལ་བ་ལ། །ཆོས་བདག་དཔའ་བོ་མཁའ་འགྲོས་གནང་བ་སྩོལ། །ཞེས་མཆོད་པར་བརྗོད་པ་དང་གནང་བ་ཞུ་བའི་ཚིག་གིས་མདུན་བསུས་ཏེ། འདིར་རྒྱལ་བ་ཐམས་ཅད་ཐབས་མཁས་ལ་ཐུགས་རྗེ་ཆེན་པོའི་བདག་ཉིད་ཅན་རྣམས་ཀྱིས་གདུལ་བྱའི་ཁམས་དང་དབང་པོའི་བྱེ་བྲག་དང་མཐུན་པའི་ཆོས་སྒོ་བསམ་གྱིས་མི་ཁྱབ་པ་ཞིག་གསུངས་པ་རྣམས་དོན་བསྡུ་ན། རྒྱུ་མཚན་ཉིད་ཀྱི་ཐེག་པ་དང་། འབྲས་བུ་གསང་སྔགས་རྡོ་རྗེའི་ཐེག་པ་གཉིས་སུ་འདུ། རྒྱུའི་ཐེག་པ་ལ་ཉན་ཐོས་རང་རྒྱལ་བྱང་ཆུབ་སེམས་དཔའི་ཐེག་པ་གསུམ་དང་། འབྲས་བུ་གསང་སྔགས་རྡོ་རྗེའི་ཐེག་པ་དེ་ལ། ཕྱི་རྒྱུད་སྡེ་གསུམ་དང་། ནང་རྒྱུད་སྡེ་གསུམ་དུ་དབྱེ་བ་ལས། ཀྲི་པ་ཨུ་ཡ་ཡོ་ག་གསུམ་གྱི་ཕྱི་རྒྱུད་སྡེ་གསུམ། ཕ་རྒྱུད་བསྐྱེད་པ་མ་ཧ་ཡོ་ག མ་རྒྱུད་ལུང་ཨ་ནུ་ཡོ་ག གཉིས་མེད་རྒྱུད་རྫོགས་པ་ཆེན་པོ་ཨ་ཏི་ཡོ་ག་གསུམ་ནི་ནང་རྒྱུད་སྡེ་གསུམ་ཞེས་

གྲགས་ཏེ། སྒྲ་ཐལ་འགྱུར་རྩ་བའི་རྒྱུད་ལས། འདས་པ་རྒྱུ་དང་འབྲས་བུ་ལས། །རྒྱུ་ལ་གསུམ་དང་འབྲས་ལ་གཉིས། །གཉིས་པ་ལ་ཕྱེ་དྲུག་ཏུ་འགྱུར། །འདི་ལྟར་དབང་པོའི་རིམ་པའོ། །ཞེས་གསུངས་སོ། འདིར་སྐབས་སུ་བབས་པ་བཀའ་གཏེར་གཉིས་ལས། ཟབ་མོའི་གཏེར་བྱོན་རྫོགས་རིམ་གཙོ་བོར་འདོན་པ་ལུང་ཨ་ནུའི་དགོངས་པ་རྨ་མེད་པ། དེ་ལ་ཡང་དམིགས་བཅས་རྫོགས་རིམ་དང་། དམིགས་མེད་རྫོགས་རིམ་གཉིས་ལས། འདི་ནི་གཙོ་བོར་སྨོས་པ་དམིགས་བཅས་རྫོགས་རིམ་རྩ་དང་རླུང་དང་ཐིག་ལེའི་གནད་གསུམ་ལ་བརྟེན་ནས་སྒོ་གསུམ་རྡོ་རྗེ་གསུམ་གྱི་རང་བཞིན་དུ་སྒྱུར་བར་བྱེད་པའི་གདམས་པ་ཟབ་མོ་འདི་ཉིད། མཚུངས་མེད་གཏེར་ཆེན་རིན་པོ་ཆེའི་ཞལ་གསུང་ཇི་བཞིན་ཟིན་བྲིས་སུ་འདེབས་པ་ལ། ཐོག་མར་ཆོས་ཉན་པའི་ཚུལ་དང་། བཤད་བྱའི་ཆོས་ཀྱི་རིམ་པ་གཉིས་ལས། དང་པོ་ལ་སྤྱི་དང་བྱེ་བྲག་གཉིས། དང་པོ་སྤྱིར་བཤད་པ་ནི། རང་དོན་བསྒྲུབ་པའི་བློ་ངན་དྲུང་ནས་ཕྱུང་སྟེ། གཞན་དོན་བསྒྲུབ་པ་ལ་སྐྱོ་ངལ་མེད་པའི་ཐེག་པ་ཆེན་པོའི་བྱང་ཆུབ་མཆོག་ཏུ་སེམས་བསྐྱེད་པ་ནི་གལ་ཆེ་སྟེ། མགོན་པོ་བྱམས་པས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་སངས་རྒྱས་འདོད། །ཅེས་གསུངས་སོ། །ཁྱད་པར་གསང་སྔགས་རྡོ་རྗེའི་ཐེག་པའི་ལམ་གྱི་བསྐྱེད་དམིགས་དང་སེམས་བསྐྱེད་ཀྱི་འཕེན་པ་རེ་རེས་ཀྱང་བསྐལ་པའི་བར་དུ་ཚོགས་བསགས་པའི་སྒོ་ཡང་སྐད་ཅིག་ལ་འདུལ་ཏེ་

ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་པས། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས་པས། དེ་ཡང་ཕུན་སུམ་ཚོགས་པ་ལྔའི་རང་བཞིན་དུ་གསལ་བཏབ་སྟེ་ཉན་དགོས། དེ་ཡང་གནས་ཕུན་སུམ་ཚོིགས་པ་རྔ་ཡབ་དཔལ་གྱི་རི་བོ་པདྨ་འོད་ཀྱི་ཕོ་བྲང་དངོས་ཡིན་སྙམ་པ་དང་། སྟོན་པ་ཕུན་སུམ་ཚོགས་པ་ཨོ་རྒྱན་རྡོ་རྗེ་འཆང་དངོས་ཡིན་སྙམ་པ་དང་། འཁོར་ཕུན་སུམ་ཚོགས་པ་དཔའ་བོ་དང་དཔའ་མོའི་རང་བཞིན་དུ་གསལ། ཆོས་ཕུན་སུམ་ཚོགས་པ་རང་བཞིན་རྫོགས་པ་ཆེན་པོ་འབྲས་བུ་བླ་ན་མེད་པ་དང་། དུས་ཕུན་སུམ་ཚོགས་པ་དུས་བཞི་མཉམ་པ་ཉིད་ཀྱི་འཕོ་འགྱུར་དང་བྲལ་བར་གསལ་བཏབ། དེས་ནི་རྒྱུད་ལ་བྱིན་རླབས་འཇུག་པའི་དགོས་པ་ཡོད་དོ། །རང་བཞིན་སྐྱོན་གསུམ་དང་དྲི་མ་དྲུག་ཀྱང་བྲལ་བར་བྱས་ཏེ་ཉན་དགོས་ལ། སྐྱོན་གསུམ་ནི། སྣོད་ཁ་སྦུབས་ལྟར་ཚིག་དོན་ལ་རྣ་བ་མི་གཏོད་པས་ཅུང་ཟད་ཀྱང་མི་འཛིན་པ། ཞབས་རྡོལ་ལྟར་བཟུང་ཡང་མཐར་ཆགས་སུ་མི་བྱེད་པས་རྟོགས་པ་མི་བརྟན། དུག་ཅན་ལྟར་ཟིན་ཡང་ངེས་འབྱུང་གི་བློ་དང་སེམས་བསྐྱེད་ཀྱིས་མ་ཟིན་པས་ཉོན་མོངས་པའི་གཉེན་པོར་མི་འགྲོ་བ་དེ་རྣམས་སྤང་སྟེ་ཉན་པ་ནི། མདོ་ལས། དགེ་སློང་དག ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང་ངས་ཁྱོད་ལ་བཤད་དོ། ཞེས་གསུངས་པ་བཞིན་ལེགས་པར་ཉན་པས་ནི་དུག་ཅན་གྱི་སྐྱོན་སེལ། རབ་ཏུ་ཉན་པས་ནི་ཁ་སྦུབས་ཀྱི་སྐྱོན་སེལ།

ཡིད་ལ་བཟུང་བས་ནི་ཞབས་རྡོལ་གྱི་སྐྱོན་སེལ་ལོ། །དྲི་མ་དྲུག་ནི། རྣམ་བཤད་རིག་པ་ལས། ང་རྒྱལ་དང་ནི་མ་དད་དང་། །དོན་དུ་གཉེར་བ་མེད་ཉིད་དང་། །ཕྱི་རོལ་རྣམ་གཡེང་ནང་དུ་སྡུད། །སྐྱོ་བས་ཉན་པ་དྲི་མ་ཡིན། །ཞེས་གསུངས་པས། ཆོས་ཉན་དུས་ང་མཁས་སྙམ་པའི་ང་རྒྱལ་དང་སྒེག་ཆོས་ཀྱིས་སྟན་ཆེས་མཐོ་བར་སྡོད་པ་དང་། ཆོས་དང་གྲོགས་དང་བླ་མ་ལ་མ་དད་བཞིན་དུ་ཉན་པ་དང་། ཆོས་ལ་དོན་གཉེར་གྱི་འདོད་འདུན་མེད་པ་དང་། མིག་སོགས་དབང་པོ་རྣམས་ཕྱི་ཡི་ཡུལ་ལ་གཡེངས་སུ་འཇུག་པ་དང་། གཉིད་རྨུག་ལ་སོགས་པས་སེམས་ནང་དུ་སྡུད་པ་དང་། ཆོས་འདིའི་ཅི་བྱ་སྙམ་པ་ལ་སོགས་ཆོས་ལ་བར་དུ་གཅོད་པའི་སྐྱོ་བ་རྣམས་སྤང་ལ་ཉན་ནོ། དམ་པའི་ཆོས་ཐོས་པ་ལ་དགའ་བ། དེ་ལ་གུས་པ་དང་། དེའི་གནས་ལ་དད་པ་བསྐྱེད་ནས་གཉིད་རྨུག་ལ་སོགས་པའི་སྒྲིབ་པ་དང་། ང་རྒྱལ་དང་སོགས་ཉོན་མོངས་པ་རྣམས་སྤོང་ལ། སེམས་ཅན་གྱི་དོན་ཁོ་ན་ལ་དམིགས་ནས་ཉན་པ་ནི་གལ་པོ་ཆེ་ཡིན་ཏེ། ཆོས་ལམ་དུ་འགྲོ་བ་ཡང་དང་པོ་ཆོས་འཆད་ཉན་བྱེད་དུས་ནས་རྟེན་འབྲེལ་མ་འཛོལ་བ་ཞིག་དགོས་པའི་ཕྱིར་ཏེ། འཕགས་པ་སྡུད་པ་ལས། དགའ་དང་གུས་དང་དད་པའི་མཆོག་ནི་ཉེར་བཞག་སྟེ། སྒྲིབ་པ་ཉོན་མོངས་བསལ་ནས་དྲི་མ་ལས་འདས་པ། འགྲོ་དོན་མངོན་ཞུགས་དེས་པའི་ཤེས་རབ་ཕ་རོལ་ཕྱིན། གང་ལ་དཔའ་རྣམས་སྤྱོད་པ་དེ་ནི་མཉན་པར་གྱིས། །ཞེས་གསུངས་པ་བཞིན་ནོ། །ཚུལ་ཇི་ལྟར་ཉན་ན། མདོ་སྡོང་པོ་བཀོད་པ་ལས།

བཤད་པ་བཞིན། རང་ལ་ནད་པའི་འདུ་ཤེས། ཆོས་ལ་སྨན་གྱི་འདུ་ཤེས། ཆོས་སྨྲ་བ་པོ་ལ་སྨན་པ་མཁས་པའི་འདུ་ཤེས། ནན་ཏན་ཉམས་སུ་ལེན་པ་ལ་ནད་གསོ་བའི་འདུ་ཤེས། དེ་བཞིན་གཤེགས་པ་ལ་སྐྱེས་བུ་དམ་པའི་འདུ་ཤེས། ཆོས་ཀྱི་ཚུལ་ལ་རིང་དུ་གནས་པའི་འདུ་ཤེས་ཏེ་དྲུག་གི་སྒོ་ནས་ཉན་པར་བྱའོ། །ཡང་ཕ་རོལ་ཏུ་ཕྱིན་པ་དྲུག་དང་ལྡན་པར་བྱ་བ་ནི། ཆོས་སྤྱོད་ཐམས་ཅད་ཀྱི་མན་ངག་མངོན་པར་རྟོགས་པའི་རྒྱུད་ལས། མེ་ཏོག་སྟན་སོགས་རབ་དབུལ་ཞིང་། །ས་ཕྱོགས་སྤྱོད་ལམ་སྡོམ་པ་དང་། །སྲོག་ཆགས་ཀུན་ལ་འཚེ་མི་བྱེད། །བླ་མ་ལ་ནི་གསོལ་བ་འདེབས། །མ་ཡེངས་བླ་མའི་གདམས་ངག་འཛིན། །རྟོག་སེལ་ཚིག་ལ་སྐྱོན་ཚིག་འདྲི། །སྒྲོལ་མ་ཡན་ལག་དྲུག་དང་ལྡན། །ཞེས་གསུངས་སོ། །དེ་ཡང་ཆོས་ཀྱི་སྟན་དང་མཆོད་པ་བཤམས་པ་ནི་སྦྱིན་པ། སྒོ་གསུམ་བསྡམས་ནས་ཉན་པ་ནི་ཚུལ་ཁྲིམས། དེ་དུས་གཞན་གྱི་འཚེ་བ་བཟོད་པ་ནི་བཟོད་པ། བླ་མ་ལ་ཆོས་གསུངས་པར་བསྐུལ་བ་ནི་བརྩོན་འགྲུས། མ་ཡེངས་པར་ཉན་པ་ནི་བསམ་གཏན། ཐེ་ཚོམ་གྱི་གནས་རྣམས་རྟོག་དཔྱོད་ཀྱིས་འདྲི་བ་ནི་ཤེས་རབ་སྟེ་ཉན་པ་པོ་ཡན་ལག་དྲུག་དང་ལྡན་ནོ། འཆད་པའི་སློབ་དཔོན་ལའང་ཕར་ཕྱིན་དྲུག་ཚང་ཚུལ་ནི། ཀུན་མཁྱེན་ངག་གི་དབང་པོའི་ཞལ་ནས། ལེགས་པར་སྨྲ་བ་སྦྱིན་པ་སྟེ། ཉོན་མོངས་སྡོམ་པ་ཚུལ་ཁྲིམས་ཉིད། །སྐྱོ་བར་

བཟོད་པ་བཟོད་པ་སྟེ། །འཆད་ལ་བརྩོན་པ་བརྩོན་འགྲུས་ཉིད། །དེ་ལས་མ་ཡེངས་བསམ་གཏན་ལ། །ཚིག་དོན་འབྱེད་མཁས་ཤེས་རབ་ཉིད། །འཇམ་དཔལ་ཡན་ལག་དྲུག་དང་ལྡན། །ཞེས་གསུངས་སོ། །གཞན་ཡང་སྟོན་པ་དང་ཆོས་ལ་རིམ་གྲོ་དང་བཀུར་བསྟི་བགྱི་ཚུལ་ནི། ཀུན་ཏུ་བཟང་པོའི་རྒྱུད་ལས། དང་པོར་སློབ་མས་བླ་མ་ལ། །སྡོམ་ཆོས་ཞུ་ཚེ་འདི་ལྟར་བྱེད། །སྔ་བར་ལངས་ལ་ཁ་ལག་བཀྲུ། །ལུས་ཀྱི་ཆས་རྣམས་ལེགས་པར་གཟབ། །མཆེད་གྲོགས་དམ་ཚིག་ལྡན་མི་ལྡན། །སྟ་གོན་རྣམ་དབྱེ་ལེགས་པར་བྱ། །ཆོས་རྭར་བྱི་དོར་ཆག་ཆག་བྱ། །ཞེས་པ་ལྟར་ཁྲུས་དང་གཙང་སྦྲ་སྔོན་དུ་གྲུབ་ནས། དམ་ཚིག་མི་ལྡན་པའི་མཆེད་ལྕམ་རྣམས་ཐབས་ཀྱིས་སྤངས། ཆོས་རར་ཡུལ་དུས་སུ་བསྟུན་པའི་ཕྱག་དར་བྱ་ཞིང་། ཡང་རྒྱུད་དེ་ཉིད་ལས། བཞུགས་ཁྲི་བླ་ཡོལ་ལྡ་ལྡི་དང་། །ཕྱི་ནང་མཆོད་པ་རྒྱས་པར་བཤམས། །བཀོད་པས་ཁྱད་པར་འཕགས་པ་ནི། །ངག་གི་དང་འདྲེན་བློ་ཕེབས་བཅའ། །དེ་ནས་ཆོས་འཁོར་བསྐུལ་བའི་སྒྲ། །ཆོས་ཀྱི་དུང་ཆེན་ལན་དགུ་པོ། །བླ་མའི་ཕྱོགས་སུ་ཁ་བལྟས་འབུད། །ཀུན་གྱིས་གསོལ་འདེབས་དུངར་བྱ། །བླ་མ་སྤོས་དང་རོལ་མོས་བསུ། །བདེ་བའི་སྟན་ལ་བཞུགས་སུ་གསོལ། །ཞེས་པ་ལྟར་བརྙས་ཐབས་སུ་མ་སོང་བར་དེ་རྣམས་ལག་ལེན་ལ་ཐེབས་པར་བྱ། དེའི་ཚེ་བླ་མས་ཀྱང་གདུལ་བྱ་དང་བ་འདྲེན་ཕྱིར་སྤྱོད་ལམ་ལ་བསླབ་དགོས་ཏེ། རྒྱུད་ཀློང་གསལ་ལས། སློབ་

མའི་མོས་གུས་ཆེ་ཆུང་དེ། བླ་མའི་མཛད་སྤྱོད་ལེགས་ཉེས་ཡིན། །འགྲོ་འཆག་ཉལ་དང་ཟ་བ་སོགས། །སྤྱོད་ལམ་ཐབས་ལ་ལེགས་པར་བསླབ། །ཞེས་དང་། ཡང་དེ་ཉིད་ལས། དེ་ལྟར་སྣོད་ལྡན་སློབ་མ་ལ། །ཟབ་ཆོས་བསྟན་པའི་དུས་ཀྱི་ཚེ། །བླ་མའི་སྤྱོད་ལམ་འདི་ལྟར་བྱ། །བདེ་བའི་སྟན་ལ་སྐྱིལ་ཀྲུང་བཅའ། །རང་ཉིད་ཐེག་པ་གང་སྟོན་པའི། །དཀྱིལ་འཁོར་གཙོ་བོར་གསལ་བཏབ་ལ། །འགྲོ་དྲུག་སེམས་ཅན་མ་ལུས་ཀུན། །མདུན་དུ་སྐད་ཅིག་འཁོད་པར་བསམ། །རང་རང་སྐད་དང་བློ་འཚམས་པའི། །ཐེག་ཆེན་ཆོས་སྟོན་སེམས་ཀྱང་བསྐྱེད། །ཆོས་སྐྱོང་དཀར་ཕྱོགས་ཐམས་ཅད་ལ། །ལེགས་སྤེལ་བར་ཆད་སྲུངས་ཤིག་ཅེས། །རང་རང་ལས་ཀྱི་ཕྲིན་ལས་བཅོལ། །ཆོས་གྲལ་དབུས་སུ་སྟོང་པར་བཞག །མི་དང་མི་མིན་དཀར་ཕྱོགས་ཀུན། །མོས་པར་དམ་ཆོས་ཉན་པར་བསམ། །མིག་གིས་སློབ་མ་ཀུན་ལ་བལྟ། །ལག་པ་ཆོས་འཆད་མཉམ་གཞག་བྱ། །ངག་གི་ཚིག་གསལ་གདངས་སྙན་པོས། །དཔེ་དོན་རྟགས་གསུམ་འབྲེལ་བར་བཤད། །དབང་པོ་གང་ལ་འཚམ་པ་ཡི། །ཆོས་སྒོ་ཐེག་པ་རིམ་པར་བསྟན། །ཞེས་གསུངས་པ་ལྟར་འཆད་ཉན་གང་གི་ཚེ་ཡང་སྤོམ་ཡོར་ཡོམ་ཡུག་ཏུ་མ་སོང་བ་དང་། ཁྱད་པར་ཉན་པ་པོས་འདི་ལྟར་བྱ་སྟེ། ཀུན་ཏུ་བཟང་པོའི་རྒྱུད་ལས། བདེ་བའི་ས་ལ་སྐྱིལ་ཀྲུང་བཅའ། །ས་གཅིག་དག་ལས་གནས་མི་སྤོ། །ཞྭ་མོ་ཡོད་ན་མདུན་དུ་བཞག །སྐྲ་ལོ་ཡོད་ན་མདུན་དུ་ཕབ། །ལག་པ་ཐལ་སྦྱར་མཉམ་གཞག་བཅའ། །ལག་གིས་

འདུ་བྱེད་ཐམས་ཅད་སྤངས། །མིག་གིས་བླ་མའི་ཞལ་ལ་བལྟ། །རྣ་བས་བླ་མའི་གསུང་ལ་ཉན། །སེམས་ཀྱིས་ཚིག་དོན་གཏན་ལ་འབེབས། ཐེ་ཚོམ་དུས་སུ་ལོག་ལ་ཞུ། །ངག་ཏུ་ཤུབ་བུའི་ཚིག་རྣམས་སྤངས། །རྐང་བརྐྱང་གཞོག་སྙེས་ཆེ་བཅོས་དང་། །མ་གནད་ཁྲི་དང་སྟན་སྟེགས་སྤར། །མི་ན་བ་ལ་མགོ་གཡོགས་དང་། །དགྲ་མེད་པ་ལ་མཚོན་ཐོགས་དང་། །མ་རྒས་པ་ལ་དབྱུགས་ཐོགས་དང་། །ཚུལ་དང་མི་མཐུན་ཐམས་ཅད་སྤངས། །ཚིག་དོན་རེ་རེ་གཞིག་འབྲེལ་བྱ། །ཆོས་མཐུན་མཇུག་གི་དམིགས་པ་ལ། །ནན་ཆགས་ཆེན་པོས་གོང་འོག་མཐུ། །ཐ་མལ་སྤྱོད་པ་ཐམས་ཅད་སྤངས། །ཆོས་ཁྲིམས་ལུགས་བཞིན་བག་ཡོད་སྤྱད། །ཅེས་གསུངས་པ་བཞིན་ཀུན་སློང་དང་ཀུན་སྤྱོད་ཐམས་ཅད་གསལ་བཏབ་སྟེ་ཉན་པ་ནི་གནད་དམ་པ་ཡིན་ནོ། །གཉིས་པ་བྱེ་བྲག་ཏུ་བཤད་པ་ལ། བླ་མ་ལ་མོས་གུས། མཆེད་གྲོགས་ལ་བརྩེ་དུང་། སེམས་ཅན་ལ་སྙིང་རྗེ། འཁོར་བ་ལ་ངེས་འབྱུང་། འདུས་བྱས་མི་རྟག་པ་བསྒོམ་པ་དང་ལྔ་ལས། དང་པོ་བླ་མ་ལ་མོས་གུས་བསྒོམ་པ་ནི། སྤྱིར་སློབ་དཔོན་ལ་རང་གི་གདམ་པ་ཐོབ་ཚུལ་གྱི་དབང་གིས་དྲུག་ཏུ་དབྱེ་སྟེ། དམ་ཚིག་གསལ་བཀྲ་ལས། སྤྱི་དང་འདྲེན་དང་དམ་ཚིག་དབང་། །ཉམས་ཆག་བསྐང་དང་ཤེས་རྒྱུད་བཀྲོལ། །མན་ངག་ལུང་གི་སློབ་དཔོན་དྲུག །ཅེས་གསུངས་སོ། །དེ་ཡང་ཀུན་གྱིས་དམ་པར་བཀུར་ཞིང་མགྲིན་ཅུང་ཟད་ཐོབ་པ་སྤྱི་ཡི་སློབ་དཔོན། རབ་བྱུང་གི་

མཁན་པོ་ལྟ་བུ་ཆོས་སྒོར་འདྲེན་པའི་སློབ་དཔོན། དམ་ཚིག་འབོགས་ཤིང་དབང་བསྐུར་བ་པོ་དམ་ཚིག་དབང་གི་སློབ་དཔོན་ནོ། དེ་དག་ལ་མོས་གུས་བྱས་ཏེ་བཀུར་བསྟི་བགྱི་ཚུལ་རིམ་བཞིན་དཔེས་སྟོན་པ་ཡང་། དེ་ཉིད་ལས། ཡུལ་ལ་དབང་བའི་རྒྱལ་པོ་དང་། །ཁུ་བོ་ཕ་དང་མ་དང་མིག །སྙིང་བས་ལྷག་པའི་ཚུལ་བལྟས་ཏེ། ཞེས་གསུངས་ཤིང་། ཁྱད་པར་དབང་བསྐུར་རྒྱུད་བཤད་མན་ངག་ནོད་པ་གསུམ་ནི། ལྷག་པར་བསྙེན་བཀུར་དང་མོས་གུས་བྱེད་དགོས་ཏེ། ཞི་རྒྱུད་ལས། རྒྱུད་དགྲོལ་དབང་བསྐུར་དེ་ཉིད་བསྟན། །བླ་མ་ཉིད་དང་ལྷ་གཅིག་གྲོགས། །ལུས་ངག་ཡིད་ཀྱིས་བཀུར་བ་ནི། །རྡོ་རྗེ་སྐུ་ཡི་དམ་ཚིག་གོ །ཞེས་གསུངས་པས་རང་ལ་བཀའ་དྲིན་གསུམ་ལྡན་གྱི་བླ་མ་དེ་ཉིད་སངས་རྒྱས་དངོས་ཀྱི་འདུ་ཤེས་བཞག་ནས་གསོལ་འདེབས་དང་མོས་གུས་མ་བྱས་ན་རང་རྒྱུད་ལ་བྱིན་རླབས་དང་དངོས་གྲུབ་མི